Številka: 0100-118/2023/2

Datum: 15. 2. 2023

Zadeva: Zaprosilo za mnenje oziroma pojasnilo v zvezi z določbami Uredbe o napredovanju javnih uslužbencev v plačne razrede - Odgovor

Zveza: Vaš dopis z dne 1. 2. 2023

V dopisu navedenim pod zvezo ste zaprosili za podajo mnenja oziroma pojasnila v zvezi z interpretacijo določb Uredbe o napredovanju javnih uslužbencev v plačne razrede (v nadaljevanju: Uredba)[[1]](#footnote-1). Navajate, da se je pri nekaterih delovnih mestih na podlagi Aneksa h Kolektivni pogodbi za dejavnost zdravstva in socialnega varstva Slovenije spremenil razpon plačnih razredov.

**Primer:** od 1. 4. 2023 dalje bo razpon plačnih razredov za delovno mesto »VIŠJI ZDRAVNIK SPECIALIST PPD3«, šifra delovnega mesta E018025, od 54. do 64. plačnega razreda (tj. 10 plačni razredov). Pred tem pa je bilo na tem delovnem mestu mogoče napredovati za največ 5 plačnih razredov.

Zanima vas na kakšen način se upoštevajo ocene javnih uslužbencev, ki so z napredovanji v preteklosti na tem delovnem mestu dosegli najvišji plačni razred in posledično na tem delovnem mestu niso mogli več napredovati. Ali se bodo tem javnim uslužbencem, skladno z Uredbo, ob preverjanju izpolnjevanja pogojev upoštevale zgolj tri letne ocene in bo javni uslužbenec, ne glede na število prejetih ocen, lahko napredoval maksimalno za dva plačna razreda (v kolikor bo dosegel ustrezno število točk).

Uvodoma vas obveščamo, da smo na spletni strani ministrstva v zvezi z Dogovorom o ukrepih na področju plač in drugih stroškov dela v javnem sektorju za leti 2022 in 2023 (Uradni list RS, št. 136/22) katerega posledica so tudi spremenjene uvrstitve delovnih mest in nazivov v kolektivnih pogodbah dejavnosti in poklicev ter drugih aktov s katerimi se delovna mesta in nazivi uvrščajo v plačne razrede, objavili več pojasnil:

* [Odprava stropa in določitev place s 1. 4. 2023 (2. 2. 2023)](https://www.gov.si/assets/ministrstva/MJU/Placni-sistem/Aktualno/Odprava-stropa-in-dolocitev-place-s-1.-4.-2023-objava.docx)
* [Določitev plače s 1. 4. 2023 (dvig uvrstitev in odprava stropa) (2. 2. 2023)](https://www.gov.si/assets/ministrstva/MJU/Placni-sistem/Aktualno/Odgovori-v-zvezi-z-uvrstitvami-zdravnikov-po-1.-4.-2023.docx)
* [Obvestilo o uveljavitvi nekaterih aktov za realizacijo Dogovora o ukrepih na področju plač in drugih stroškov dela v javnem sektorju za leti 2022 in 2023 in podrobnejša pojasnila o spremembah Uredbe o plačah direktorjev v javnem sektorju (11. 1. 2023)](https://www.gov.si/assets/ministrstva/MJU/Placni-sistem/Aktualno/Dodatno-pojasnilo-Uredba-B-in-Pravilniki-11012023.docx)
* [Obvestilo o uveljavitvi novele Zakona o sistemu plač v javnem sektorju (ZSPJS-AA) in dodatna pojasnila v zvezi z ukrepi na področju plač in drugih stroškov dela v letih 2022 in 2023 (9. 11. 2022)](https://www.gov.si/assets/ministrstva/MJU/Placni-sistem/Aktualno/Obvestilo-o-uveljavitvi-novele-Zakona-o-sistemu-plac-v-javnem-sektorju-ZSPJS-AA-9.-11.-2022.docx)
* [Ukrepi na področju plač in drugih stroškov dela v javnem sektorju za leti 2022 in 2023 - pojasnilo (28. 10. 2022)](https://www.gov.si/assets/ministrstva/MJU/Usluzbenski-sistem/POVRACILA-STROSKOV-IN-DRUGI-OSEBNI-PREJEMKI/Regres-za-prehrano/Ukrepi-na-podrocju-plac-in-drugih-stroskov-dela-v-javnem-sektorju-za-leti-2022-in-2023-pojasnilo-28.-10.-2022.docx).

V zvezi s t.i. odpravo stropa smo pojasnili, da je Zakon o spremembah in dopolnitvah Zakona o sistemu plač v javnem sektorju – ZSPJS-AA (Uradni list RS, št. 139/22) črtal drugi odstavek 7. člena ZSPJS, ki je določal, da je v plačnih podskupinah od C1 do J3 na delovnih mestih in v nazivih mogoče doseči največ 57. plačni razred. Na podlagi te spremembe bodo javni uslužbenci v teh plačnih podskupinah lahko napredovali višje od 57. plačnega razreda. **Črtanje se začne uporabljati 1. aprila 2023.**

V prehodni določbi 9. člena novele ZSPJS-AA pa je izrecno tudi določeno, kdaj bodo lahko javni uslužbenci napredovali v višje plačne razrede od 57. plačnega razreda, in sicer bodo lahko javni uslužbenci napredovali za en ali dva plačna razreda, ko bodo izpolnili pogoje za napredovanje v višji plačni razred po začetku uporabe spremenjenega 7. člena zakona.

Odprava t.i. stropa **namreč ne vpliva na pogoje za napredovanje javnih uslužbencev v višji plačni razred,** ki so določeni v 17. členu ZSPJS in Uredbi o napredovanju javnih uslužbencev v plačne razrede (Uradni list RS, št. 51/08, 91/08, 113/09, 22/19 in 121/21) oziroma v splošnih aktih, ki so bili sprejeti na podlagi tretjega do petega 17. člena ZSPJS. **Prav tako odprava t.i. stropa ne vpliva na datum napredovanja javnih uslužbencev v višji plačni razred**.

Navedeno pomeni, da bodo lahko javni uslužbenci, pod predpostavko, da bodo izpolnjeni pogoji za napredovanje v višji plačni razred (potek vsaj triletnega napredovalnega obdobja, ki teče od zadnjega napredovanja in pridobitev treh ustreznih ocen) prvič lahko napredovali v višji plačni razred, ki presega 57. plačni razred, 1. decembra 2023.

Tudi tisti javni uslužbenci, ki so že daljše časovno obdobje uvrščeni v 57. plačni razred in imajo pridobljenih več ocen delovne uspešnosti, **bodo lahko prvič napredovali s 1. decembrom 2023**, in sicer za enega ali dva plačna razreda. **Pri tem se v primeru večjega števila ocen delovne uspešnosti upoštevajo tri najugodnejše ocene v obdobju od zadnjega napredovanja (smiselno kot to določa četrti odstavek 5. člena Uredbe)**.

S spoštovanjem,

 Peter Pogačar

 generalni direktor

1. Uradni list RS, št. 51/08, 91/08, 113/09, 22/19 in 121/21 [↑](#footnote-ref-1)